
Tisztelt Képviselő-testület!


I. Fogorvosi ellátás tárgyi feltételeinek (helyiség) biztosítása

Bátaszék város közigazgatási területe két fogorvosi körzetet alkot. Ezeket Bátaszék más településekkel együtt, szerződéses jogviszonyban működteti. Az I. számú fogorvosi körzetben az ellátást az ORIM Dental Kft. (Dr. Kiss Gábor) biztosítja, amely területileg Bátaszék város egy részét, Báta és Várdomb községeket határolja le. Ebben a körzetben a rendelés hétfő, kedd, szerda és pénteki napokon zajlik. Az ORIM Dental Kft.-vel, mint megbízottal kötött, jelenleg (2025. január 1. napjától) hatályos fogszakorvosi tevékenységre irányuló feladat-ellátási szerződés 7. pontja szerint az önkormányzat, mint megbízó a fogászati alapellátás céljából megbízott térítésmentes használatába adja a 7140 Bátaszék, Kossuth u. 54. szám alatti épületben lévő, 14,57 m2 alapterületű fogorvosi rendelőt és a betegváró mellékhelyiséget.

Dr. Kiss Gábor fogszakorvos, az ORIM Dental Kft. ügyvezetője a mellékelt megkereséssel fordult Bátaszék Város Önkormányzata felé. Szeretne csütörtöki napokon magánrendelést folytatni Dr. Rábóczki Laura, alkalmazott fogorvos közreműködésével az önkormányzati tulajdonú rendelőben, amelyhez kéri a rendelő helyiségeinek térítésmentes rendelkezésére bocsátását az önkormányzat által. Cserébe reális határokon belül vállalná, hogy csütörtöki napokon (amelyeken jelenleg fogászati alapellátás nem zajlik) érkező sürgősségi ellátást igénylő körzetes betegeket is ellátnák. Ezáltal növekedne a fogászati ellátás biztonsága, és a NEAK finanszírozott ellátásban időnként felmerülő helyettesítési nehézségek is orvosolhatóak lennének.

Fentiekre tekintettel javasoljuk, hogy kössünk helyiséghasználati szerződést az ORIM Dental Kft.-vel a 7140 Bátaszék, Kossuth u. 54. szám alatti épületben lévő, 14,57 m2 alapterületű fogorvosi rendelő és a betegváró mellékhelyiség magánrendelés céljából történő térítésmentes használatára. A térítésmentes használat hasonló feltételek mellett történjen, mint a fogászati alapellátásban, tehát megbízottat terheljék a közművek (ivóvíz, szennyvíz, gáz, áram) felmerülő költségei is.

A megkeresés másik része a fogászati kezelőegység cseréjének támogatására vonatkozik, amelyhez szükséges előzetesen a fogászati körzethez tartozó másik két településsel, Várdombbal és Bátával történő egyeztetés. Az egyeztetés érdekében a települések megkeresésre kerültek. Velük való egyeztetést követően, egy másik alkalommal kerül majd a képviselő-testület elé beterjesztésre a kezelőegység cseréjének kérdése.

A fentiekre figyelemmel az alábbi határozati javaslat elfogadását javasoljuk: 

1. számú határozati javaslat:

ORIM Dental Kft.-vel történő helyiséghasználati szerződés kötésére 

Bátaszék Város Önkormányzata Képviselő-testülete
a) az önkormányzati tulajdonú 7140 Bátaszék, Kossuth u. 54. szám alatti épületben lévő, 14,57 m2 alapterületű fogorvosi rendelőt és a betegváró mellékhelyiséget magán fogászati rendelés céljából az ORIM Dental Kft. (7627 Pécs, Szántó László u. 17., 14411881-2-02, Dr. Kiss Gábor) térítésmentes használatába adja azzal a feltétellel, hogy a fogászati alapellátás rendelési idején kívül, a magánrendelési időben a Kft. fogászati ellátást nyújt a sürgősségi ellátást igénylő, a fogászati alapellátás Bátaszék I. körzetébe tartozó lakosok részére;
b) felhatalmazza az alpolgármestert a helyiséghasználati szerződés aláírására.

Határidő: 2026. szeptember 30.
Felelős: Dr. Somosi Szabolcs József alpolgármester
(a szerződés aláírásáért)
Határozatról értesül: ORIM Dental Kft.
                                 irattár


II. Házi gyermekorvosi ellátás tárgyi feltételeinek biztosítása


A gyermekorvosi ellátás az önkormányzati tulajdonban lévő 7140 Bátaszék, Budai utca 61. szám alatti épületben (26 m2 alapterületű rendelő és asszisztencia helyiség, betegváró, mellékhelyiség) zajlik.

Bátaszék Város Önkormányzata 2026. augusztus 1. napjától egészségügyi szolgáltatóként látja el a házi gyermekorvosi feladatokat, amelyet jelenleg Dr. Győri Gábor és Dr. Kuner Mária gyermekorvosok, mint személyes közreműködők és Dr. Szabó-Nemes Judit helyettes gyermekorvos végeznek. Az önkormányzat egyeztetést és felmérést végzett a gyermekorvosok közreműködésével annak érdekében, hogy Bátaszék városban a házi gyermekorvosi ellátásban is biztosítottak legyenek az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendeletben előírt tárgyi minimumfeltételek (felszerelések, eszközök). Árajánlatkérés történt a hiányzó felszerelések, eszközök – így vércukormérő, RR mérő, pulzoximéter, vizelet vizsgáló, sárgaságmérő, garatszívó, tubus intubációhoz, otoscop, CRP mérő – és gyógyszerek vonatkozásában. 

A beérkezett árajánlatokat jelen előterjesztéshez mellékeljük. 
Az eszközök beszerzésére kapott árajánlatban egyes készülékekre és ahhoz tartozó kiegészítőkre vonatkozóan több alternatíva is szerepel, így nem szükséges az összes tétel beszerzése. Erre tekintettel a tényleges beszerzéshez szükséges pénzbeli ráfordítás is csökkenthető az árajánlat végösszegéhez képest. Az összegeket az ajánlatadó tájékoztatása és javaslata alapján csökkentettük az árajánlatban szereplő 1.088.764,- Ft-ról 760.670,- Ft-ra.

Fentiekre tekintettel, szükséges lenne a törvényben előírt kötelezettség, azaz a házi gyermekorvosi ellátás tárgyi minimumfeltételeinek biztosításához (felszerelések, eszközök) 109.870,- Ft biztosítása gyógyszer beszerzésére, és 760.670,- Ft értékben felszerelések vásárlása. Javasoljuk összesen 900.000,- Ft keretösszeg biztosítását a 2026. évi költségvetés általános tartalék kerete terhére.

A fentiekre figyelemmel az alábbi határozati javaslat elfogadását javasoljuk: 


2. számú határozati javaslat:

Házi gyermekorvosi ellátáshoz szükséges tárgyi minimumfeltételek (felszerelések, eszközök) beszerzésére 

Bátaszék Város Önkormányzata Képviselő-testülete – figyelemmel az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendeletben előírtakra – 
a) a házi gyermekorvosi ellátás tárgyi minimumfeltételeinek teljesítése, így felszerelések, és eszközök beszerzése céljára 900.000,- Ft keretösszeget biztosít a 2026. évi költségvetés általános tartalék kerete terhére;
b) megbízza a Bátaszéki Közös Önkormányzati Hivatal Városüzemeltetési Irodáját a beszerzés lebonyolítására.

Határidő: 2026. szeptember 30.
Felelős: Bozsolik Zoltán városüzemeltetési irodavezető
(a beszerzés lebonyolításáért)
Határozatról értesül: BKÖH Pénzügyi Iroda
 BKÖH Városüzemeltetési Iroda
                                 irattár

